
( Què és el Treball de Síntesi?
Tots els alumnes d'ESO heu de cursar obligatòriament el Treball de síntesi.

Les característiques del Treball de síntesi són les següents:

1. És una ocasió per posar en pràctica part d'allò que heu anat aprenent al llarg del curs. Es diu de síntesi perquè engloba continguts de diferents àrees. És un treball que es fa en equip.

2. Aquest treball es fa al llarg de 4 dies lectius. El 5è dia es presenta el treball realitzat davant d’un tribunal avaluador.

3. Algunes de les activitats poden ser de recerca. És a dir, caldrà investigar diversos aspectes dels temes proposats. Això suposa una tasca de recollida i organització de dades per treure'n conclusions, que caldrà exposar per escrit i oralment.

4. No cal dir que l'assistència és obligatòria i que el treball, tan individual com d’equip, s'avalua tenint en compte la tasca realitzada i els aprenentatges adquirits. 

5. En cas de suspendre el treball, el tribunal us explicarà què és el que heu de fer o refer per poder recuperar-lo i la data en que l’haureu de presentar.
( Com es fa el Treball de Síntesi?
1.  Es treballa en equips de 4 o 5 alumnes. Un dels membres de l’equip actuarà com a cap i portaveu.

2. Els equips de treball són orientats i supervisats pel professorat, que assessora sobre aspectes propis del treball (com elaborar un gràfic, com fer un plànol, com presentar un informe, etc.)

3. Es treballa a l'aula, cada dia ,de dilluns a dijous al matí. Però la resta de la jornada haureu d’estar també treballant en el Treball de Síntesi: recollint informació, passant-la a net a l’ordinador, redactant, dibuixant, fotografiant, etc. El treball a l’aula serà la reunió bàsica de l’equip i on podreu trobar l’ajut del vostre professorat, però també us haureu de trobar a casa de l’un o de l’altre, o al centre del poble, o a alguna biblioteca.

4. Haureu de treballar amb el màxim d'autonomia possible. Decidireu exactament el que voleu fer. Buscareu les fonts d'informació necessàries. Distribuireu equitativament les tasques entre els membres de l’equip. Debatreu organitzadament les propostes de treball. Acabareu les feines en els terminis acordats.

5.- El treball fet s’haurà de presentar oralment en català davant d’un tribunal (veure més endavant). També us correspon a vosaltres decidir qui parlarà en primer lloc i què explicarà, qui parlarà a continuació i què dirà, etc.
( Objectius didàctics: 
1. El Treball de Síntesi és una activitat didàctica d’aplicació dels aprenentatges ensenyats al llarg de tot el curs i a totes les matèries, perquè s’haurà de redactar en català, castellà i anglès (llengües), s’haurà de presentar oralment (llengües)  i en suport informàtic  (Tecnologia),  s’haurà d’informar (Socials, Experimentals, Música i Educació Física) i s’hauran de resoldre alguns càlculs (Matemàtiques).    
2. En el Treball de Síntesi s’aprèn a treballar en equip: distribució de feines, delimitació de temps de treball, compliment d’acords, etc.

3. En el Treball de Síntesi de 2n curs d’ESO es treballen els coneixements que ja tingueu sobre Sitges i s’hi aprofundeix.

( Com s'avalua el treball?

Com la resta d’àrees, el treball de síntesi també s'avalua i la nota obtinguda consta en l’expedient escolar de l’alumne/a.

Vegem alguns aclariments:

1. Es valora el procés de treball seguit per l’equip, tant per l’equip en conjunt com per part de cada un dels seus membres. El professorat determina quina ha estat la capacitat de treball, l’actitud davant la feina, l’acompliment de les tasques en els terminis proposats i el nivell final assolit.

2. Cada dia, poc abans d’acabar la jornada de treball a l’aula, caldrà lliurar al tutor o al professorat de suport un breu escrit informant dels acords presos per l’equip, de les tasques programades i de les tasques ja realitzades. Aquests informes s’avaluaran i les 4 notes obtingudes al llarg de la setmana valdran el 40% de la nota final del Treball de Síntesi. La revista que es lliurarà al tribunal avaluador valdrà 40% i la seva presentació oral el 20% restant. 

3. El dia de la presentació, un tribunal format per tres/quatre professors (entre els que hi haurà el tutor/a del grup) valorarà els resultats de les activitats. El tribunal escoltarà els informes que es presentin, demanarà aclariments sobre la feina que s'ha fet, farà preguntes relacionades amb el conjunt del treball o amb cadascun dels seus apartats, i qualificarà els resultats globals i la feina de cada membre del grup de treball. 
Qualsevol membre de l’equip ha d’estar preparat per poder explicar el que ha fet ell i el que han fet els seus companys d’equip.  Ha de poder explicar qualsevol aspecte del treball, del seu disseny i dels seus continguts, tant si ha estat realitzada per ell com si l’ha fet un altre dels seus companys. Evidentment no tots els components de l’equip hauran de tenir la mateixa nota. 

4. L'exposició del treball de cada equip es durà a terme en català i dins l’horari fixat per la Direcció del centre.

( Treball de Síntesi de 2n d’ESO

     curs 2017-2018: “La revista”
El Treball de Síntesi de 2n d’ESO consisteix en la realització d’una revista sobre Sitges dirigida al jovent de la població i als visitants.

Aquesta revista haurà de complir les següents condicions:

1. Es presentarà al tribunal avaluador en format pàgina web. Un professor de Tecnologia us mostrarà un exemple perquè us serveixi de guia.
2. El títol de la revista és de lliure elecció però haurà d’incloure el subtítol “La revista de Sitges pels joves”, la data  i la numeració “nº 1”.

3. Haurà d’incloure dibuixos i fotografies, a la portada i com a suport gràfic dels articles de l’interior.

4. Alguns d’aquests articles estaran redactats en castellà. Dos com a mínim o tres com a màxim.

5. Podrà incloure anuncis que no superin el 10% del total de l’espai de la revista. Els anuncis hauran de ser d’articles o serveis que puguin ser d’interès pels joves.

6. Haurà de mantenir una unitat d’estil en el seu disseny.

Nota: Es proposa dissenyar la pàgina web per pantalles de 800 x 600. El tipus i mida de lletra ha de ser adequat per fer-ne la lectura fàcil. És recomanable utilitzar capçaleres de pàgina amb un format fix: “actualitat”, “esports”..., els titulars destacats a més d’una columna i els subtítols a una o a més columnes. 

       7. Haurà de tenir les següents seccions :

· Portada / Títol / Subtítol / Titulars / Data / Número

· Sumari (= índex) / Crèdits (directors, col·laboradors, ...) /  Editorial (article de presentació de la revista o de comentari crític sobre un tema que afecti al jovent de Sitges)

· Actualitat. 

Un reportatge sobre qualsevol esdeveniment recent de la vida sitgetana i d’interès pels joves: Sant Jordi, actuacions musicals ...

· Reportatge d’investigació.

Un reportatge que impliqui un estudi sobre el comerç (per exemple diferents tipus de comerç a un barri en concret de Sitges), o el turisme (nacionalitats, durada de les estades, dates en que Sitges rep més turisme, diferents ofertes d’allotjament, etc.), o l’ensenyament (oferta de cursos de qualsevol tema i llocs on es poden realitzar, o descripció d’un curs que us pugui interessar especialment, etc.), o d’urbanisme (de quina manera ha canviat alguna part de la vila, o quines instal·lacions s’han fet de nou o s’haurien de fer, etc.). 

· Una enquesta.

L’enquesta la fareu a d’altres joves, i ha de preguntar sobre aspectes del seu estil de vida. Per exemple, podeu fer preguntes sobre les afeccions, o les relacions familiars, o els diners que gasten setmanalment i en què, etc. Per redactar les conclusions haureu de fer càlculs, percentatges i representareu  els resultats amb gràfics.

· Música.

En aquest apartat podeu cobrir informació sobre temes musicals tradicionals de la vila, com les “caramelles”, o cursos on es pot aprendre a tocar algun instrument musical, o grups que es dediquin a aquesta activitat.

· Art

Article que pot informar sobre qualsevol tema referent als museus de Sitges, o sobre un museu en concret, o sobre la « Fira d’Art », o sobre un edifici de valor artístic, o sobre on es pot estudiar dibuix o pintura a la nostra vila, etc.

· Medi Ambient.

Article que pot informar sobre qualsevol tema referent als jardins de Sitges, al Parc Natural del Garraf, a l’ecosistema marí, al manteniment de la qualitat de vida urbana (les formes de reciclatge, les deixalleries, la neteja dels carrers, ...), etc. Pot ser un article d’investigació, d’informació o de crítica.

· Esports.

Pot entrevistar-se a un esportista sitgetà o resident a Sitges, o pot tractar sobre les instal·lacions que hi ha a Sitges per practicar l’esport, o sobre els clubs i la seva història.

· “El meu racó preferit” / “My favourite corner”

Cal triar algun indret que considereu que té un encant especial i redactar un article en català o castellà i anglès, perquè els joves que tot just arriben a Sitges sense conèixer la nostra llengua puguin anar a visitar aquest lloc. Incloure una imatge sembla imprescindible.

· “Una passejada pel meu barri”.

Prepareu un itinerari per explicar el vostre barri a algú que no el coneix gens.

· Anuncis.
Donen més vitalitat a la vostra revista. Poden estar redactats en qualsevol idioma. Com ja s’ha dit, no poden ocupar més del 10% de l’espai total i han d’estar dirigits als joves de Sitges.
· Contraportada.

La decidiu vosaltres. Pot ser un anunci, pot ser un article, pot ser una entrevista, poden ser vàries coses alhora. Però tingueu en compte que la pàgina final sempre té una importància especial: desprès de la portada és allò que més es veu i pot ser el que deixi més bona o mala impressió un cop llegida o fullejada la revista.

i  8. Heu de triar a més a més 1 o més dels següents apartats :

· Gastronomia. 

Pot informar d’algun restaurant en concret, d’algun plat típic de                Sitges … Pot ser una entrevista a un cuiner local, o una llista dels restaurants de més prestigi o els que més agraden, etc.

· Agenda.

Llista de les principals activitats que tindran lloc a Sitges durant aquest estiu (colònies,  concerts, festes…)

· Cartes al director.

Es preveu la possibilitat d’incloure cartes dirigides al director de la revista (que sou vosaltres mateixos) i redactades per familiars o coneguts, referides sempre al tema de Sitges.

· Entreteniments.

Es poden incloure encreuats, sopes de lletres, jeroglífics, etc., referits sempre a temes sitgetans.

( Com es fa una revista?
El millor consell que us podem donar és que busqueu i mireu revistes que us agradin per prendre-les com a font d’idees. Utilitzeu, però, també la vostra pròpia imaginació. És recomanable que utilitzeu diferents tipus de textos en comptes de sempre el mateix. Així la revista serà molt més entretinguda de llegir i de confeccionar. Podeu redactar articles de crítica, descriptius, entrevistes, gràfiques, d’informació pràctica, en-questes i articles d’investigació.

( Conversió a pàgines web de documents      
    word

Aquí us expliquem com canviar d’una manera ràpida del format de document Word o Writer (OpenOffice.Org) al format htm o html, el de les pàgines web. Per això, agafarem el nostre document elaborat amb els processadors  Microsoft Word o l'OpenOffice Writer i seguirem els següents passos: 
1. Obrim el document amb el Microsoft Word o amb l'OpenOffice Writer.
2. Cerquem l’opció "Guardar com a pàgina web" dins les opcions de Fitxer ("Arxiu").
3. L'indiquem el lloc al qual desarà l'arxiu principal ***.htm, html i la carpeta on desarà els arxius secundaris (arxius com  imatges, textures , sons, etc..)
4. Podem comprovar que l'editor canvia una mica el seu aspecte i s'adapta al nou format.
5. Modifiquem el document i l'adaptem al nou mitjà, la pantalla.
6.Guardem els canvis fets al document i visualitzem el resultat amb el navegador  (Internet Explorer, Mozilla Firefox, Google Chrome, ...).
7. Per lliurar aquesta part del treball de síntesi  necessitem un pendrive. Desarem l'arxiu o arxius .htm i la carpeta amb els arxius auxiliars.
8. Es recomana fer servi NVU  o Kompozer, una vegada tenim el diferents apartats o pàgines de la revista, per crear la pàgina d’inici de la revista i els enllaços a les diferents pàgines i/o apartats.

 

NOTA:

· La conversió de documents de processadors de textos a pàgines web no és una cosa nova. Ja es va veure a Tecnologies.  “ UNITAT DIDÀCTICA: Presentacions Multimèdia -(Pràctica 2: Conversió a pàgines web de documents Word.”.

· Per moure's pel document cal afegir marques al document, i fer servir hipervincles.

· També s'han d’adaptar les fonts i els fons al nou format.

·  Una manera agradable de navegar per una pàgina web és fer-ho a cop de clics del ratolí. Per aconseguir això cal dividir la nostra web en diferents webs més petites. Podem crear una web per cada apartat i crear una web principal on hi seran la portada de la revista i l’índex, a mena d’índex de navegació o mapa de la web. No oblideu situar a cada apartat la possibilitat de tornar a la web principal.  

 

( Pautes a seguir per fer una

         bona exposició oral

Cal preparar un guió o esquema del treball que heu realitzat i que haureu d’exposar. El guió us ajudarà a fer l'exposició d'una manera ordenada i concreta. Podreu tenir-lo al davant a l'hora de fer l'exposició, però no heu de  llegir-lo textualment. Haureu de fer-ne una còpia i lliurar-la als professors del tribunal.

Com que el treball s'ha fet en equip, cal que un membre de l’equip faci una breu introducció al tema, en general, i que expliqui com ha estat organitzada la feina.

També convé explicar els problemes que us hauran sorgit en la distribució de les tasques, en la recerca de informació o en la maquetació de la revista, així com la forma de resoldre’ls.

A continuació, cadascú farà l'exposició de la part del treball que ha realitzat. El perquè de la seva elecció, el seu interès, la forma de presentar el tema, els problemes que ha comportat la seva realització i com s’han resolt.

Convé que l’exposició oral acabi amb una valoració crítica, positiva o negativa, del que ha representat per a vosaltres realitzar aquest Treball de Síntesi: el que heu après, sobre els temes tractats i sobre el mètode de treball; el que creieu que ha estat més enriquidor; o el que creieu que es podria millorar.

Acabada l’exposició oral haureu de respondre a les preguntes que us facin els components del tribunal d’avaluació. Seran preguntes sobre els continguts del treball fet com sobre el procés d’elaboració. Qualsevol membre de l’equip ha de poder respondre sobre qualsevol tema del treball!. Una resposta del tipus: “No ho sé. D’això no me n’encarregava jo”, us pot comportar un suspens!!! 
El Treball de Síntesi de 2n d’ESO consisteix a fer una revista!


Vosaltres decidireu el títol...  


Vosaltres decidireu el disseny i els continguts...


El tema de la revista:  Sitges


Els destinataris:  els joves


Llegiu bé les instruccions de com ha de ser aquesta revista.

